Windows XP

Windows XP je počítačový operačný systém vyvinutý spoločnosťou Microsoft, určený na všeobecné použitie na domácich a firemných osobných počítačoch, laptopoch a mediálnych centrách. Skratka „XP“ vychádza z anglického slova experience (v preklade skúsenosť). Systém bol vytváraný pod kódovým označením Whistler, má číselné označenie verzie 5.1. Ide o priameho následníka operačného systému Windows 2000. Je tak prvým operačným systémom od spoločnosti Microsoft, ktorý je určený ako pre domáce použitie, ako aj pre nasadenie vo firmách. Je založený na 32bitovej architektúre, vo verzii „64-bit Edition“ na 64bitovej architektúre, ktorú ale musí podporovať procesor (napr. AMD Athlon 64, Intel Itanium atď.) a na jadre systému Windows NT. Oficiálne ukončenie podpory Windowsu XP SP3 bolo 8. apríla 2014.

Verzie a varianty 
Windows XP bol prvýkrát uvoľnený 25. októbra 2001 a v nedávnej minulosti išlo o najviac používanú verziu tohto operačného systému. Od svojho uvedenia na trh sa dočkal troch veľkých aktualizačných balíčkov; z nich hlavne Service Pack 2 (skrátene SP2) systém výrazne pozmenil a pridal niektoré nové bezpečnostné prvky. Tretí servisný balíček vyšiel v prvej polovici roku 2008, teda až po vydaní Windows Vista. 25. apríla 2005 bol vydaný Microsoft Windows XP v 64 bitovej verzii. Uvedená 64 bitová verzia nevyhnutne pre svoj chod potrebuje 64 bitový procesor Intel alebo AMD. 

Operačný systém Windows XP je k dispozícii v niekoľkých variantoch:
 Windows XP Professional
 Windows XP Home Edition
 Windows XP Professional x64 Edition
 Windows XP Media Center Edition 2005
 Windows XP Tablet Edition
 Windows XP Corporate
 Windows XP Embedded
 Windows Fundamentals for Legacy PCs
 Windows XP Starter Edition
 Windows XP Professional N
 Windows XP Home Edition N

Systémy Windows označené písmenom „N“ sú výsledkom antimonopolného nariadenia Európskej komisie, ktorá obvinila spoločnosť Microsoft z porušovania hospodárskej súťaže a okrem pokuty 497 miliónov eur musel softvérový gigant vydať verziu Windows XP bez integrovaného prehrávača Windows Media Player. Uvedená verzia sa však podľa očakávania nestretla so záujmom užívateľov, čo však mohlo byť spôsobené neznalosťou užívateľov a malou predajnou dostupnosťou vydania.

Funkcie 
Windows XP majú zásadne vylepšený vzhľad (od verzie Windows 95 až k Windows 2000 to boli skôr malé úpravy) a kompletne prepracovanú ponuku Štart. Bola tiež upravená celá rada maličkostí (iné ovládacie panely, prihlasovacia obrazovka). Tiež doba spúšťania systému sa oproti minulým verziám Windows výrazne skrátila. Windows XP sa prezentuje ako čisto multimediálny a zábavný systém, schopný vykonať omnoho viac a rýchlejšie ako predchádzajúce verzie. Má veľkú kompatibilitu s programami.

Medzi ďalšie novinky patrí rýchle prepínanie používateľov, funkcia vzdialenej pomoci či integrovaná podpora napaľovania CD/DVD.

Systémové požiadavky 
Systémové požiadavky pre Windows XP (edície Home a Professional) sú nasledujúce:

Aktualizácia operačného systému vyžaduje pripojenie na internet či už cez modem alebo LAN sieť.

Referencie

Pozri aj 
 Windows 95
 Windows 98
 Windows NT
 Windows 2000
 Windows XP Embedded
 Windows Vista
 Windows 7

Externé odkazy 
 Domovská stránka Windows XP
 Windows XP v telefónoch
 AdminXP.cz – Sprievodca pre začiatočníkov a administrátorov

Zdroj 
 

Microsoft Windows
Operačné systémy firmy Microsoft